KIRJALLINEN KYSYMYS E-0762/02 esittäjä(t): Stavros Xarchakos (PPE-DE) komissiolle. Internet ja matkapuhelimet huumekaupan kontaktipisteinä.



Virallinen lehti nro 277 E , 14/11/2002 s. 0082 - 0083



KIRJALLINEN KYSYMYS E-0762/02 esittäjä(t): Stavros Xarchakos (PPE-DE) komissiolle (18. maaliskuuta 2002) Aihe: Internet ja matkapuhelimet huumekaupan kontaktipisteinä YK:n huumausainevalvontalautakunnan vuoden 2001 raportin mukaan Interpol löysi vuonna 2000 Internetistä yli tuhat verkkosivua, joilla tarjotaan huumausaineita myytäväksi. Lisäksi brittiviranomaisten antaman tiedonannon mukaan Yhdistyneessä kuningaskunnassa on löydetty satoja verkkosivuja, joilla myydään huumausaineita kannabiksesta heroiiniin ja kokaiiniin, ja amerikkalaisista kemianlaboratorioista peräisin olevia huumausaineiden valmistusreseptejä liikkuu vapaasti Internetissä. Edellä mainitussa YK:n huumausainevalvontalautakunnan raportissa Internetiä ja matkapuhelimia luonnehditaan tärkeimmiksi huumausainekaupan kontaktipisteiksi. Internetissä on erityisiä yksityisiä keskusteluryhmiä (chat rooms), joiden kautta huumekauppiaat voivat olla yhteydessä huumeiden käyttäjiin ja sopia huumeiden myynnistä. Onko komissio tietoinen edellä mainituista seikoista? Mihin toimiin se aikoo ryhtyä lopettaakseen huumeliigojen toiminnan Internetissä? Onko Europolilla tietoja tällaisten liigojen toiminnasta Kreikassa? António Vitorinon komission puolesta antama vastaus (27. toukokuuta 2002) Komissio on tietoinen kansainvälisen huumausainetoimikunnan vuoden 2001 vuosikertomuksen tuloksista ja erityisesti uuden tekniikan väärinkäytön aiheuttamista haasteista huumeiden vastaisessa taistelussa. Komissio muistuttaa, että yhteisön nykyisestä huumealan toimintakehyksestä määrätään Euroopan unionin huumestrategiassa (20002004)(1) ja Euroopan unionin huumeita koskevassa toimintasuunnitelmassa vuosille 20002004(2). Unionin toimintasuunnitelman kohdassa 4.1.1.2 todetaan, että neuvosto ja komissio laativat Europolin avustuksella EU:n suuntaviivat uuden tekniikan ja erityisesti Internetin kautta tapahtuvan laittoman huumetoiminnan torjumiseksi. Komission ehdotus neuvoston puitepäätökseksi laittoman huumausainekaupan rikostunnusmerkistöjen ja seuraamusten vähimmäissäännöksistä(3) kohdistuu huumeiden laittomaan salakuljetukseen yleensä, ja näin ollen siihen kuuluu myös laiton huumeiden salakuljetus uuden tieto- ja viestintätekniikan, erityisesti Internetin, avulla. Huumeiden ja Internetin erityiskysymystä on käsitelty neuvoston asianomaisissa työryhmissä, ja tämä jatkuu edelleen. Kysymystä on käsitelty laajemmin parlamentin ja neuvoston tekemässä päätöksessä Internetin käyttöturvallisuuden parantamista koskevan yhteisön monivuotisen toimintasuunnitelman hyväksymisestä maailmanlaajuisten verkkojen laitonta ja haitallista sisältöä torjumalla(4). Sen lisäksi komissio on myös käsitellyt tätä aihetta tammikuussa 2001 antamassaan tiedonannossa Turvallisempaan tietoyhteiskuntaan tietojärjestelmien turvallisuutta parantamalla ja tietokonerikollisuutta ehkäisemällä(5). Komissio ei tiedä, onko Europolilla erityistä tietoa tällaisesta toiminnasta Kreikassa, mutta se välittää Europolille arvoisan jäsenen ilmaisemat huolenaiheet. (1) Neuvoston asiakirja 12555/3/99 (http://ue.eu.int/newsroom/newmain.asp?lang=1). (2) Neuvoston asiakirja 9283/00 ja 9283/00 COR1 (http://ue.eu.int/newsroom/newmain.asp?lang=1). (3) KOM(2001) 259 lopullinen. (4) EYVL L 33, 6.2.1999. (5) KOM(2000) 890.